Euroopa Parlamendi resolutsioon

märkustega, mis on Euroopa Liidu 2004. eelarveaasta üldeelarve täitmisele heakskiidu andmist käsitleva otsuse lahutamatu osa, VI jagu — Euroopa Majandus- ja Sotsiaalkomitee

EUROOPA PARLAMENT,

- võttes arvesse Euroopa Liidu 2004. eelarveaasta üldeelarvet [1];

- võttes arvesse Euroopa ühenduste 2004. eelarveaasta lõpliku raamatupidamise aastaaruande III köidet (N6-0027/2005 — C6-0362/2005);

- võttes arvesse kontrollikoja aastaaruannet 2004. aasta eelarve täitmise kohta, millele on lisatud auditeeritud asutuste vastused [2];

- võttes arvesse kinnitavat avaldust raamatupidamisaruannete usaldusväärsuse ja nende aluseks olevate tehingute seaduslikkuse ja korrektsuse kohta, mille kontrollikoda esitas EÜ asutamislepingu artikli 248 alusel [3];

- võttes arvesse nõukogu 14. märtsi 2006. aasta soovitust (5971/2006 — C6-0092/2006);

- võttes arvesse EÜ asutamislepingu artikli 272 lõiget 10, artiklit 275 ja 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002 Euroopa ühenduste üldeelarve suhtes kohaldatava finantsmääruse kohta [4], eriti selle artikleid 50, 86, 145, 146 ja 147;

- võttes arvesse Euroopa ühenduste üldeelarve suhtes kohaldatavat 21. detsembri 1977. aasta finantsmäärust [5];

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit (A6-0114/2006),

1. märgib, et 2004. aastal oli Euroopa Majandus- ja Sotsiaalkomitee eelarve 103000000 eurot, mida kasutati 88,56 % ulatuses (2003. aastal 98,12 %);

2. märgib, et vastavalt eespool nimetatud kontrollikoja aastaaruande lõikele 9.23 kiideti sisekontrollistandardid heaks 2004. aasta juulis, aga kõiki nende täielikuks järgimiseks vajalikke meetmeid ei ole veel tarvitusele võetud;

3. märgib seoses kontrollikoja aastaaruande punkti 9.7 järeldustega, mis puudutavad kaalumiskoefitsientide kasutamist töötajate töötasude osade ülekandmisel, nende juhtude märkimisväärset arvu, mille puhul töötajate avaldusega ülekande tegemiseks ei kaasnenud piisavat tõestust töötaja sellekohase õiguse kohta; märgib, et Euroopa Majandus- ja Sotsiaalkomiteelt saadud teabe kohaselt võeti 2005. aastal korrigeerivaid meetmeid;

4. tuletab meelde Euroopa Majandus- ja Sotsiaalkomitee 2004. aastal antud kinnitust [6], et rohkem liikmete sõidurahade maksmisega seotud eeskirjade eiramisi ei esinenud; juhib tähelepanu asjaolule, et kontrollikoda viitas oma 2004. aasta novembris avaldatud 2003. eelarveaasta aruandes kolmele juhtumile, kus Euroopa Majandus- ja Sotsiaalkomitee liikmetele makstud sõiduraha ületas komitee enda eeskirjadega ettenähtud summa kahekordselt; võtab teadmiseks, et Belgia prokuratuur on alustanud ametlikku uurimist, põhinedes OLAFi leitud esmapilgul usutavatele tõenditele selle kohta, et üks Euroopa Majandus- ja Sotsiaalkomitee liige nõudis kuueaastase perioodi jooksul alusetult ligi 45000 euro eest kompensatsiooni; on teadlik asjaolust, et Euroopa Majandus- ja Sotsiaalkomitee otsustas eespool nimetatud liikmelt immuunsuse ära võtta, ja et pädeva Belgia kohtu otsust on oodata enne 2006. aasta lõppu;

5. märgib, et Euroopa Majandus- ja Sotsiaalkomitee muutis 2004. aastal oma sisekorraeeskirju selleks, et määrata asepresident vastutavaks eelarvega seotud küsimuste ja Euroopa Parlamendiga suhtlemise eest;

6. tervitab asjaolu, et Euroopa Majandus- ja Sotsiaalkomitee edastas aasta tegevusaruande, mis sisaldab siseaudiitori aruannet koos kinnitava avaldusega volitatud eelarvevahendite käsutajalt;

7. võtab teadmiseks Euroopa Majandus- ja Sotsiaalkomitee peasekretäri esitatud kahtlused uue töötasu arvestamise süsteemi (NAP) tarkvara abil palkade arvestamise osas 2004. eelarveaastal, nimetatud küsimust kirjeldatakse ka kontrollikoja aruande punktis 9.5;

8. juhib tähelepanu järgmistele aastaaruandest ilmnevatele asjaoludele:

- liikmete arvu suuerenemine 222-lt 317-ni (42,79 % suurenemine) pärast laienemist 1. mail 2004;

- avansimaksete süsteemi sulgemine ja asendamine alates 1. jaanuarist 2004 maksekorralduste töötlemisega arvutiprogrammis Si2;

- nõudlus tõlketööde järele kasvas 33,5 % võrreldes 2003. aastaga;

- koosolekute arv kasvas 35 %;

- probleemid NAPiga ning raskused 2004. aastal vajaliku personali töölevõtmisega;

9. võtab teadmiseks, et lisaks äsjavalminud Belliard hoonesse kolimisele on Euroopa Majandus- ja Sotsiaalkomiteel (koos Regioonide Komiteega) hooneteprogramm, kuhu kuulub veel neli hoonet (Belliard 68, Belliard 96, Trèves ja Remorqueur), ning seoses tulevaste laienemistega suureneb vajadus büroopindade järele veelgi;

10. ootab kontrollikoja auditi tulemusi Regioonide Komitee ja Euroopa Majandus- ja Sotsiaalkomitee jagatavate hoonete ostmise ja renoveerimise menetluse kohta, sealhulgas Belliard I ja II hoone kohta; on seisukohal, et auditeerima peaks ka Montoyeri hoone renoveerimist; juhib tähelepanu asjaolule, et hoonete rentimine vähendaks oluliselt riske väikeste asutuste jaoks ning et seda võimalust tuleks tõsiselt kaaluda tulevaste ehitusprojektide puhul; kiidab heaks asjaolu, et tundlike ametiülesannete poliitika tulemusena muutis infrastruktuuriüksuse juht töökohta ning uus töölevõtmine sellele ametikohale kestab;

11. tervitab asjaolu, et Euroopa Majandus- ja Sotsiaalkomitee tegevuse aastaaruanne sisaldab järelkontrolli tulemusi vastavalt komisjoni 23. detsembri 2002. aasta määruse (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad, [7] artiklile 52, mis sätestab:

"Järelkontrolli tulemused esitatakse koos muude aspektidega iga-aastases tegevusaruandes, mille volitatud eelarvevahendite käsutaja esitab oma institutsioonile";

12. usub, et selles osas võiksid teised asutused järgida Euroopa Majandus- ja Sotsiaalkomitee eeskuju.

[1] ELT L 53, 23.2.2004.

[2] ELT C 301, 30.11.2005, lk 1.

[3] ELT C 301, 30.11.2005, lk 9.

[4] EÜT L 248, 16.9.2002, lk 1.

[5] EÜT L 356, 31.12.1977, lk 1.

[6] Vt lõiget 3 Euroopa Parlamendi resolutsioonis, mis sisaldab kommentaare ja otsust Euroopa Liidu 2002. eelarveaasta üldeelarve täitmisele heakskiidu andmise kohta, VI jagu – Euroopa Majandus- ja Sotsiaalkomitee (ELT C 104 E, 30.4.2004, lk 698).

[7] EÜT L 357, 31.12.2002, lk 1. Määrust on muudetud määrusega (EÜ, Euratom) nr 1261/2005 (ELT L 201, 2.8.2005, lk 3).

--------------------------------------------------